b'\n_START_ARTICLE_\nIvan Osiier\n_START_SECTION_\nF\xc3\xa6gtning\n_START_PARAGRAPH_\nOsiier begyndte sit sportsliv som roer i roklubben Skjold. _NEWLINE_Som f\xc3\xa6gter blev han elev af den franske f\xc3\xa6gtemester Leonce Mahaut. Han var med til at stifte F\xc3\xa6gteklubben af 1907, Akademisk Idr\xc3\xa6tsforening (1913) og Akademisk F\xc3\xa6gteklub (1930), som var formand for i de f\xc3\xb8rste otte \xc3\xa5r, og som han blev \xc3\xa6resmedlem af i 1931._NEWLINE_Han vandt i perioden 1913-1929 danmarksmesterskabet 25 gange, heraf 10 gange p\xc3\xa5 fleuret, 5 gange p\xc3\xa5 k\xc3\xa5rde og 10 gange p\xc3\xa5 sabel. Efter sin 25. individuelle DM-titel i 1929 afstod han fra at stille op ved flere danske mesterskaber._NEWLINE_Osiier deltog ved OL syv gange mellem 1908 og 1948, og vandt OL-s\xc3\xb8lv i k\xc3\xa5rde 1912. Som j\xc3\xb8de meldte han fra til OL i Berlin i 1936 i protest mod j\xc3\xb8deforf\xc3\xb8lgelserne i Tyskland. _NEWLINE_Osiier er h\xc3\xa6dret med den internationale olympiske komit\xc3\xa9\xe2\x80\x99s \xc3\xa6resdiplom til OL-deltagere, der har v\xc3\xa6ret med over et 40-\xc3\xa5rigt forl\xc3\xb8b. Kun fire idr\xc3\xa6tsud\xc3\xb8vere har modtaget dette diplom, blandt dem to danskere. Den anden dansker er Paul Elvstr\xc3\xb8m; de to andre er Magnus Konow fra Norge og Duncan Knowles fra Bahamas._NEWLINE_Osiier blev VM-s\xc3\xb8lvvinder p\xc3\xa5 sabel i 1926.\n_START_SECTION_\nL\xc3\xa6gevirksomhed\n_START_PARAGRAPH_\nOsiier blev student fra Borgerdydskolen i 1907, medicinsk kandidat i 1915 og var fra 1919 alment praktiserende l\xc3\xa6ge i K\xc3\xb8benhavn.\n_START_SECTION_\nPrivatliv\n_START_PARAGRAPH_\nOsiier var s\xc3\xb8n af grosserer Martin Moses Meyer Osiier (1861-1933) (1865-1922) og Hanne Henriette Ruben og blev gift 2. maj 1919 med Ellen Osiier, som vandt OL 1924 i fleuret. Han er sammen med Ellen Osiier begravet p\xc3\xa5 Bispebjerg Kirkeg\xc3\xa5rd.'